ที่ประชุม สนช.ลงมติรับหลักการร่างแก้ไขรัฐธรรมนูญฉบับชั่วคราวในวาระแรก
ที่ประชุม สนช.ลงมติรับหลักการร่างแก้ไขรัฐธรรมนูญฉบับชั่วคราวในวาระแรก
18 มิ.ย. 2558

ผู้สื่อข่าวรายงานว่า ที่ประชุมสภานิติบัญญัติแห่งชาติ(สนช.) ลงมติรับหลักการร่างรัฐธรรมนูญแห่งราชอาณาจักรไทย(ฉบับชั่วคราว) พุทธศักราช 2557 แก้ไขเพิ่มเติม(ฉบับที่ …) พ.ศ. … ซึ่งคณะรัฐมนตรี(ครม.) และคณะรักษาความสงบแห่งชาติ(คสช.) เป็นผู้เสนอ เกินกว่ากึ่งหนึ่ง หลังผู้แทน ครม.และ คสช.ได้ชี้แจงต่อที่ประชุม และเปิดให้สมาชิก สนช.อภิปรายเสนอแนะเรียบร้อยแล้ว
ทั้งนี้ ที่ประชุม สนช.ได้ลงมติรับหลักการในวาระแรกด้วยการขานชื่อเป็นรายบุคคลตามลำดับเลขที่ ซึ่งมีสมาชิก สนช.มาประชุมจำนวนทั้งสิ้น 220 คน ลงมติรับหลักการ 204 คน ลงมติไม่รับหลักการไม่มี และงดออกเสียง 3 คน
ด้านนายพรเพชร วิชิตชลชัย ประธาน สนช. กล่าวว่า หลังจากที่ประชุมฯ มีเสียงลงมติรับหลักการร่างรัฐธรรมนูญแห่งราชอาณาจักรไทย(ฉบับชั่วคราว) พุทธศักราช 2557 แก้ไขเพิ่มเติม(ฉบับที่ …) พ.ศ. … เกินกึ่งหนึ่งแล้วก็จะดำเนินการพิจารณาโดยใช้กรรมาธิการเต็มสภา เรียงไปตามมาตราต่อไป